病起贈劉元圭
作者：郭印
朝代：宋

paragraphs: 學道淹四紀，微痾一點無。
今年歲八十，有疾纒吾軀。
初因水道澀，藥寒變河魚。
食飲便退縮，脾土成中虛。
言語氣自短，坐起人須扶。
四肢時厥冷，甘心委冥途。
醫者紛紛來，其說庸且疏。
萬方覓靈丹，千載憶神盧。
紫巖老劉君，深通黄帝書。
易學自該貫，醫術乃緒餘。
一診洞腑臟，再診知榮枯。
謂當十朞壽，小恙安足虞。
藥石未數進，疾證半已除。
乃知所造妙，當與古人俱。
自足著方論，欲以開迷徒。
新書若行世，功倍南陽朱。
吾聞活人多，天報定不渝。
施此安樂法，勝造千浮屠。
陰德在一念，豈止治獄歟。
况君有令子，歸矣高其閭。